Document ID: 32012D0115

KOMISIJOS ĮGYVENDINIMO SPRENDIMAS
2012 m. vasario 10 d.
kuriuo nustatomos taisyklės, susijusios su Europos Parlamento ir Tarybos direktyvoje 2010/75/ES dėl pramoninių išmetamų teršalų nurodytais pereinamojo laikotarpio nacionaliniais planais
(pranešta dokumentu Nr. C(2012) 612)
(Tekstas svarbus EEE)
(2012/115/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. lapkričio 24 d. Europos Parlamento ir Tarybos direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės) (1), ypač į jos 41 straipsnio b punktą,
kadangi:
(1)
Direktyvos 2010/75/ES 32 straipsnyje nustatyta, kad laikotarpiu nuo 2016 m. sausio 1 d. iki 2020 m. birželio 30 d. valstybės narės gali parengti ir įgyvendinti tam tikriems kurą deginantiems įrenginiams taikomą pereinamojo laikotarpio nacionalinį planą, kuris būtų taikomas vienos ar kelių toliau išvardytų rūšių išmetamiesiems teršalams: azoto oksidams, sieros dioksidui ir dulkėms. Dujų turbinų atveju planas gali būti taikomas tik išmetamiems azoto oksidams;
(2)
kurą deginantiems įrenginiams, kuriems taikomas pereinamojo laikotarpio nacionalinis planas, gali būti leidžiama nesilaikyti išmetamųjų teršalų, kuriems taikomas planas, ribinių verčių, nurodytų Direktyvos 2010/75/ES 30 straipsnio 2 dalyje, arba, kai taikoma, Direktyvos 2010/75/ES 31 straipsnyje nurodytų nusierinimo laipsnių;
(3)
siekiant užtikrinti vienodą Direktyvos 2010/75/ES 32 straipsnio įgyvendinimą, reikėtų priimti įgyvendinimo taisykles;
(4)
šiame sprendime numatytos priemonės atitinka Direktyvos 2010/75/ES 75 straipsnio 1 dalimi įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Į pereinamojo laikotarpio nacionalinį planą įtrauktini kurą deginantys įrenginiai
Laikantis išsamių šio sprendimo priedo 1 skirsnio nuostatų, į pereinamojo laikotarpio nacionalinį planą įtraukiamas tik visas kurą deginantis įrenginys, kuriam taikomas Direktyvos 2010/75/ES III skyrius, atsižvelgiant į Direktyvos 2010/75/ES 32 straipsnio 1 dalies nuostatas ir jos 29 straipsnyje nurodytas jungimo taisykles.
2 straipsnis
Pereinamojo laikotarpio nacionalinių planų turinys
1. Pagal šio sprendimo priedo 2 skirsnį kiekviename pereinamojo laikotarpio plane pateikiama tokia informacija:
a)
visų kurą deginančių įrenginių, kuriems taikomas planas, sąrašas, įskaitant visą atitinkamą informaciją apie jų veiklos charakteristikas;
b)
apskaičiuotą kiekvieno kurą deginančio įrenginio išmetamų teršalų dalį 2016 ir 2019 metų išmetamųjų teršalų ribiniuose kiekiuose;
c)
lentelė, kurioje nurodytos kiekvieno teršalo, kuriam taikomas planas, ribinis kiekis 2016, 2017, 2018, 2019 metams ir 2020 metų pirmam pusmečiui;
d)
tų išmetamųjų teršalų ribinių kiekių apskaičiavimas.
Be to, pereinamojo laikotarpio nacionaliniame plane pateikiama tokia informacija:
a)
plano įgyvendinimo stebėsenos ir ataskaitų teikimo Komisijai aprašymas;
b)
priemonių, kurios bus taikomos siekiant užtikrinti, kad visi į planą įtraukti kurą deginantys įrenginiai vėliausiai 2020 m. liepos 1 d. atitiktų jiems taikomas išmetamųjų teršalų ribines vertes, nustatytas Direktyvos 2010/75/ES V priede, sąrašas.
2. Taikydamos 1 dalies pirmos pastraipos a punktą valstybės narės naudoja šio sprendimo priedo A priedėlio A.1 lentelėje pateiktą šabloną.
Taikydamos 1 dalies pirmos pastraipos c punktą valstybės narės naudoja šio sprendimo priedo B priedėlio B.3 lentelėje pateiktą šabloną.
3 straipsnis
Išmetamųjų teršalų ribinių kiekių nustatymas pereinamojo laikotarpio nacionaliniuose planuose
1. Taikant Direktyvos 2010/75/ES 32 straipsnio 3 dalį, išmetamųjų teršalų ribiniai kiekiai apskaičiuojami pagal šio sprendimo priedo 3 skirsnyje išdėstytus metodus.
2. Atitinkamas išmetamųjų teršalų ribines vertes ir mažiausius nusierinimo laipsnius, apskaičiuotą kiekvieno kurą deginančio įrenginio išmetamų teršalų dalį 2016 m. išmetamųjų teršalų ribiniame kiekyje ir bendrą 2016 m. išmetamųjų teršalų ribinį kiekį valstybės narės pateikia naudodamos šio sprendimo priedo B priedėlio B.1 lentelėje pateiktą šabloną.
Toliau nurodytais atvejais šablono stulpelyje „pastabos“ valstybės narės įrašo papildomos informacijos apie skaičiuojant taikytas išmetamųjų teršalų ribines vertes:
a)
jei taikytos išmetamųjų teršalų ribinės vertės, nurodytos šio sprendimo priedo C priedėlio C.1 ir C.2 lentelių pastabose;
b)
jei įrenginiuose naudojamos skirtingos kuro rūšys arba jei įrenginį sudaro skirtingų tipų įrenginių derinys.
3. Atitinkamas išmetamųjų teršalų ribines vertes ir mažiausius nusierinimo laipsnius, apskaičiuotą kiekvieno kurą deginančio įrenginio išmetamų teršalų dalį 2019 m. išmetamųjų teršalų ribiniame kiekyje ir bendrą 2019 m. išmetamųjų teršalų ribinį kiekį valstybės narės pateikia naudodamos šio sprendimo priedo B priedėlio B.2 lentelėje pateiktą šabloną.
Toliau nurodytais atvejais šablono stulpelyje „pastabos“ valstybės narės įrašo papildomos informacijos apie skaičiuojant taikytas išmetamųjų teršalų ribines vertes:
a)
jei taikytos išmetamųjų teršalų ribinės vertės, nurodytos šio sprendimo priedo D priedėlio D.1 ir D.2 lentelių pastabose;
b)
jei įrenginiuose naudojamos skirtingos kuro rūšys arba jei įrenginį sudaro skirtingų tipų įrenginių derinys.
4 straipsnis
Pereinamojo laikotarpio nacionalinio plano įgyvendinimas
Kaip numatyta Direktyvos 2010/75/ES 32 straipsnio 5 dalies antroje ir trečioje pastraipose, valstybė narė pereinamojo laikotarpio nacionalinį planą gali įgyvendinti tik Komisijai pritarus.
5 straipsnis
Paskesni pereinamojo laikotarpio plano pakeitimai
1. Valstybės narės sukuria sistemą, kuria galima nustatyti visus svarbius kurą deginančių įrenginių, kuriems taikomas pereinamojo laikotarpio nacionalinis planas, pokyčius, galinčius turėti poveikio taikomiems išmetamųjų teršalų ribiniams kiekiams.
2. Taikydamos Direktyvos 2010/75/ES 32 straipsnio 6 dalį, valstybės narės informuoja Komisiją apie visus paskesnius plano pakeitimus, turinčius poveikio taikomiems išmetamųjų teršalų ribiniams kiekiams, kaip numatyta šio sprendimo priedo 4 skirsnyje.
6 straipsnis
Atitikties stebėsena, taisomieji veiksmai ir ataskaitų teikimas Komisijai
1. Taikydamos Direktyvos 2010/75/ES 32 straipsnio 4 dalį, kompetentingos institucijos vykdo iš kiekvieno kurą deginančio įrenginio, kuriam taikomas pereinamojo laikotarpio nacionalinis planas, išmetamų azoto oksidų, sieros dioksido ir dulkių kiekio stebėseną tikrindamos tų kurą deginančių įrenginių veiklos vykdytojų pateiktus stebėsenos arba skaičiavimo duomenis.
2. Valstybės narės užtikrina, kad iš kurą deginančių įrenginių, kuriems taikomas pereinamojo laikotarpio nacionalinis planas, azoto oksidų, sieros dioksido ir dulkių būtų išmetama ne daugiau negu nustatytieji išmetamųjų teršalų ribiniai kiekiai. Jei kyla rizika, kad tų ribinių kiekių gali būti nesilaikoma, valstybės narės imasi reikiamų priemonių, kad išmetamų teršalų kiekis neviršytų išmetamųjų teršalų ribinių kiekių.
3. Pereinamojo laikotarpio nacionalinį planą įgyvendinančios valstybės narės kasmet per 12 mėnesių pateikia Komisijai kiekvieno į planą įtraukto kurą deginančio įrenginio ataskaitą nurodydamos joje Direktyvos 2010/75/ES 72 straipsnio 3 dalyje išvardytus duomenis.
7 straipsnis
Šis sprendimas skirtas valstybėms narėms.
Priimta Briuselyje 2012 m. vasario 10 d.

Labels: 7
1
20